Foto: Ante Čizmić / Cropix

GAY PRIDE u Splitu oteo se kontroli. Grupa "intelektualaca" iz kafića Bubamara tužit će Borisa Dežulovića zbog govora mržnje jer ih je nazvao gnjidama u tekstu "Molite se Bogu u kojega vjerujete i u čije ime mrzite". Bilo mu je, naime, krajnje neukusno što su se pojavili sa slikom Antonije Bilić i tezom kako nije nađena jer je policija bila angažirana na Gay Prideu pa je tako postala žrtvom prve splitske parade ponosa.

S Pridea prešli na Domovinski rat

Stjepan Lozo, vođa skupine, odlučio je uzvratiti sudskom tužbom zbog gnjida. Ne zna zašto je Dežulović "pomahnitao". Sada kada se retorika zaoštrila, i Lozo koristi malo teže izraze. Sjetio se kako je Dežulović ušao u Vukovar nakon pada. To mu je, kaže, uspjelo jer ima svoje skrivene kanale s četničkim zločincima?!

Tekst se nastavlja ispod oglasa

Eto, dokle smo došli 10 dana prije parade. Prešli smo na Domovinski rat, tko s kim, kako i zbog čega... Pretpostavlja se da će u danima koji će uslijediti atmosfera dostići vrhunac. Sudjelovanje u povorci najavilo je pola Milanovićeve vlade, Vesna Pusić, Ranko Ostojić, Arsen Bauk. Nema sumnje da će prisutnost takvog značajnog broja ministara dodatno galvanizirati ove s druge strane, kojih svakako nije zanemariv broj, a entuzijazam im ionako nikada nije bio u pitanju.

Zabraniti paradu da ne nestane još koja hrvatska djevojka

Inače Lozo ne vidi ništa sporno u tome što su se pozvali na Antoniju kada su tražili zabranu Gay Pridea. Nesporno je akcija kasnila, nema nikakve dvojbe da je Split Pride apsorbirao veliki dio policijskih snaga, konstatacija da je Antonija Bilić neizravna žrtva Gay Pridea, sasvim je utemeljena, smatra Lozo. Željeli su, kaže, zabranu parade da i ove godine ne nestane još koja hrvatska djevojka...